dh-unibe/image-text_koenigsfelden-charters-post-1500 huggingface dataset:
Ich, Johannes Schop von Seckingen, bekenn mich mit disem brieff, das ich uffrecht und
redlich verkoͤfft unnd zuͦkoͧffen geben hab der erwirdigen̄, geistlichen̄, minner lieben frowenn Merita
Luͤttschrerin anderthalben guldin geltz, mit trissing guldin Rinscher erkoͧfft ✳ unnd da mit abloͤssing
sind, ✳ so ich hab uff einēn sechszechenden theil ✳ des fars zuͦ Windisch, ✳ inhalt eins versiglettn̄
brieffs, so ich iren dar umb in han geben̄, die guͤtt guͤlt mir worden̄ unnd zuͦ minē handen geben̄ ist
usz ordnūg unnd verschaffung mines lieben herˀn Hansen Schopen da selbs zuͦ Seckingen̄, als in minē
theil siner verlaussnen hab, ✳ die genantten guͤlt mir die genant min frow Merita guͤtlich unnd fruͤntlich zalt
hant, dar umb ich sy sag quytt, ledig unnd losz, inkrafft dysz brieffs, also hab ich iren die guͤtten jaͤrlichenn guͤlt,
die anderthalben̄ guldin unnd denn brieff, dar umb wysendt, ingeandtwuͤrt unnd gantz über gebenn zuͦ iro
unnd iro erben̄ sicheren handen̄ unnd gewalt, ✳ für mich, min erbenn unnd nach kūmen, ✳ fùr ir eigenn
guͦt, das sy unnd ir erbenn, oder wer die guͤlt unnd iren huͦptbrieff mit urkuͤnd inhant, die genantenn
guͤlt mit sampt irem huͦpt guͦtt moͤgen verkoͧffen, versetzen, nuͤtzenn unnd brùchenn, nach irem willen̄
unnd gevallenn. ✳ des zuͦ urkùndt so hab ich erbetten̄ den̄ ersamen unnd wysen Hansen Gruͤlich,
alt schultheisz zuͦ Brugg, minē lieben̄ herˀn, das er fùr mich unnd dürch meiner byt willenn,
im unnd sinen erben anschaden, sin eygen sigell ✳ gehenkt hant an disen brieff, den ich, genantter
Johannes Schop, selber geschriben unnd mit minē eygen angehenckden bitschit versiglet unnd geben hab
uff donstag nach corporis Christi, indem jar als man zalt fuͤnffzechen̄ hundert unnd
fuͤnffe.
Konigsf. 864
Staatsarchiv
AARGAU
ein ùbergeb brief der iɉ gl̄
geltz uff dē var vō Tzopp̄n erkoͧfft sindund nu sind froͧw
Mertta Lùttscherin zuͦ
Kùngszveldn̄
K
D 47